Premijer Zoran Milanović najavio je da će Vladin prijedlog Zakona o suradnji u kaznenim predmetima s članicama EU-a, čijim se izmjenama, među ostalim, sprječava izručenje Josipa Perkovića Njemačkoj, a koji je u saborskoj proceduri, ići u obliku u kojem je predložen.



To se čini kako bi se zaštitili sudionici Domovinskog rata, rekao je Milanović te najavio da će biti predložene promjene Ustava kojima bi se drukčije reguliralo pitanje sankcioniranja politički motiviranih zločina. O spomenutom zakonu Sabor bi trebao glasovati u petak.



Premijer se osvrnuo i na HDZ i Crkvu koji su ga optužili da štiti zločince. Rekao je kako ga, nekoliko dana prije ulaska u EU, pokušavaju ideološki isprovocirati.



Dakle, zločince, ali ne one o kojima oni govore, jer ja ne mogu ljude unaprijed osuđivati, štitili su Crkva i HDZ ovih 20 godina, šuteći i pretvarajući se da se ništa nije događalo i čekajući da prođe vrijeme, rekao je Milanović.



Mi smo došli na vlast, provodimo zakone i sada ćemo predložiti promjene Ustava. Jer, HDZ očito ne želi jer se ne usudi, dati amandman na zakon o izručenju, strah ih je, ustvrdio je. Pa neka se vode sudski postupci, ali ja vam jamčim da nitko od vas u tim postupcima neće biti ni svjedok, a kamoli nešto više, ali da će ih biti masu iz HDZ-a iz drugih struktura. Želite li to? Tjerali ste lisicu - istjerat ćete King Konga, poručio je.



Nema skrivanja. Dok god su neki ljudi u HDZ-u i Crkvi spremni ići ovoliko daleko, ja sam spreman ići još dalje. Mogu pričati što hoće, naša savjest je čista, nitko od nas suda vidjeti neće. Ali, nekima to nikako da izađe iz genetskog koda. E sad će vidjeti, rekao je Milanović na početku sjednice



Njemačka obnovila tjeralicu za Perkovićem